Egy percre sem állhatsz meg - E-volution - DigitalHungary
Egy percre sem állhatsz meg
2016. március 01. 10:19E-volution
Az egyre fokozódó munkaerő-piaci verseny megköveteli a folyamatos önképzést. Erre kiválóan alkalmasak az online-tréningek és képzések.
A hagyományosan nagy presztízsű hivatásoknak ugyan magas a megbecsülésük, sok esetben azonban egyáltalán nem biztos, hogy a jogi vagy közgazdász diploma megszerzése önmagában egész életre szóló, biztos megélhetést jelent. Sámson Dorottyával, a Profession.hu álláspiaci szakértője arról beszélt, hogy melyek azok az online kiegészítő képzések, amelyek a legnagyobb mértékben hozzájárulnak ahhoz, hogy sikeresen tudjunk pályázni a munkaerőpiacon.
Az internet terjedésével párhuzamosan nyert teret az online távoktatás, rugalmasságának és költséghatékonyságának köszönhetően. Először az online nyelvtanfolyamok jelentek meg a piacon, ezek népszerűsége folyamatosan nőtt, egy időben a munkahelyek nyelvtudással kapcsolatos elvárásainak szigorodásával. A nyelvkurzus kiválasztásakor érdemes figyelembe venni, hogy beszédcentrikus képzést válasszunk, mivel az állásinterjúkon szóban fogják tesztelni tudásunkat.
A hazai jogszabályok 2011 óta lehetővé teszik az online KRESZ-oktatást is, ma már minden negyedik tanuló e képzési formát választja. Az informatikában szinte mindegyik kurzus hasznos lehet az iparág folyamatosan változó jellege miatt. Megjelentek tőzsdei, közösségimédia-oktatással és művészeti vagy éppen munkavédelmi témájú online kurzusok is, ezeknél érdemes az interaktív, csoportos online tanfolyamokat preferálni. Az online tanulásnak összességében sok előnye van, mivel azonban a résztvevők saját maguknak osztják be az időt, erőteljes elkötelezettséget és kitartást igényel az ilyen képzés a diákoktól.
Címkék: online képzés